ДО

МИНИСТЕРСКИ СЪВЕТ НА РЕПУБЛИКА БЪЛГАРИЯ

ДОКЛАД

от ЕМИЛ ДИМИТРОВ - МИНИСТЪР НА ОКОЛНАТА СРЕДА И ВОДИТЕ

Относно: Проект на Решение на Министерския съвет за определяне на обект „Създаване на Система за управление на водите в басейна на река Искър (СУВ-БРИ), като първа фаза на Национална система за управление на водите в реално време (НСУВРВ)”, за строеж първа категория, обект с национално значение.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ДАМИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация (УПМСНА), внасям за разглеждане проект на Решение на Министерския съвет за определяне на обект „Създаване на Система за управление на водите в басейна на река Искър (СУВ-БРИ), като първа фаза на Национална система за управление на водите в реално време (НСУВРВ)”, за строеж първа категория, обект с национално значение.

В Министерството на околната среда и водите (МОСВ), Дирекция „Управление на водите“ се изпълнява проект BG16M1OP002-4.002-0001-C02 “Създаване на Система за управление на водите в басейна на река Искър (СУВ-БРИ) като първа фаза на Национална система за управление на водите в реално време (НСУВРВ)” финансиран по оперативна програма „Околна среда 2014-2020 г.“.

С изграждането на системата ще се подобри прогнозирането и ранното предупреждение при риск от наводнения и засушаване. Целта на Проекта е предотвратяване и управление на риска от наводнения и засушаване и настъпване на неблагоприятни последици за човешкото здраве и околна среда, чрез централизирано събиране, обработване и анализ на информацията в реално време, което ще осигури възможност за вземане на ефективни решения за управление и правилно разпределение на задачите между всички участници в процеса по управление, мониторинг на водите и стопанисване на водостопанските системи.

Като резултат от изпълнението на проекта се очаква да бъде намален рискът от наводнения в 4 района със значителен потенциален риск от наводнения, попадащи в басейна на р.Искър и да се повиши защитата на населението чрез готовност за адекватна реакция при наводнения и засушаване.

Проектът е мярка от Плана за управление на риска от наводнения в „Дунавски район“ за басейново управление, приет с Решение на министерски съвет в края на 2016 г. Проектът е включен и в програмата за управление на правителството на Република България за периода 2017-2021 г.

Проектът включва 5 дейности, които са основни за техническото изпълнение и като краен резултат ще доведат до изграждането и внедряването на Система за управление на водите в реално време в басейна на р.Искър - Обзор, оценка и предложение за оптимизация на съществуващи системи за наблюдение на водите в басейна на река Искър; Разработка на обща концепция за управлението на водите в реално време в Република България (Концепция за НСУВРВ); Разработка на идеен проект за изграждане и внедряване на Система за управление на водите в басейна на река Искър (СУВ – БРИ); Разработка на технически проект за СУВ – БРИ; Изграждане и внедряване на СУВ – БРИ;

Към настоящия момент са изпълнени четири от основните дейности по проекта - Обзор, оценка и предложение за оптимизация на съществу­ващите системи за наблюдение на водите в басейна на река Искър; Разработка, представяне и съгласуване на обща концепция за управление на водите в реално време в Република България (Концепция за НСУВРВ); Разработка, представяне и съгласуване на идеен проект за изграждане и внедряване на Система за управление на водите в басейна на река Искър (СУВ-БРИ) на база общата концепция за Национална система за управление на водите в реално време (НСУВРВ); Разработка, представяне и съгласуване на технически проект за изграждане и внедряване на Система за управление на водите в басейна на река Искър, в съответствие с идейния проект за Система за управление на водите в басейна на река Искър.

Изпълнителят по сключения договор следва да пристъпи към изграждане на системата, в съответствие с одобрения технически проект. Като част от изграждането на системата се планира да бъде надградена мониторинговата мрежа, което е свързано с извършване на строително-монтажни дейности, съответно: изграждане на 3 бр. нови хидрометрични станции (ХМС); реконструкция на съществуващи 2 бр. ХМС и изграждане на площадка, на която да бъде монтиран метео радар, който ще измерва валежите в района на гр. София, три станции за измерване на нивата на язовирите Искър, Панчарево и Огняново.

За планираните строителни дейности, съгласно Закона за устройство на територията (ЗУТ), всички части на инвестиционните проекти, които са основание за издаване на разрешение за строеж, се оценяват за съответствието им с основните изисквания към строежите.

От друга страна, ЗУТ изисква Възложителят да осигури строителен надзор, който да упражнява контрол по време на цялото строителство, от откриване на строителна площадка и определяне на строителна линия и ниво, до завършване и въвеждане на обекта в експлоатация, включващ изпълнението на строежа в съответствие с издадените строителни книжа, проверка и контрол на доставените и влагани в строежа строителни продукти, своевременното съставяне на актовете и протоколите по време на строителството и др.

Във връзка с горното е сключен договор с консултант, отговарящ на изискванията на ЗУТ за извършване на строителен надзор.

В изпълнение на сключения договор, Изпълнителят – отговарящ за извършване на строителен надзор направи детайлен преглед на представените от Възложителя на хартиен и електронен носител инвестиционни проекти, за изготвяне оценка на съответствието, със съществените изисквания към строежите. Направи запитване до Министерство на регионалното развитие и благоустройството с молба за тълкуване, относно възможността горецитираните обекти да бъдат категоризирани като строежи и ако е допустимо, определяне категорията в съответствие с чл. 137, ал. 1 и §5, т. 38 от допълнителните разпоредби на ЗУТ и Наредба № 1, за номенклатурата на видовете строежи. Запитването е пренасочено от Министерство на регионалното развитие и благоустройството към Дирекцията за национален строителен контрол в качеството на орган (ДНСК), упражняващ контрол по спазването на Закона за устройство на територията и на нормативните актове по прилагането му при проектирането и строителството.

Съгласно становището на ДНСК, при изпълнението на консултантската услуга могат да се предприемат два подхода:

1. Изготвяне оценка за съответствие на инвестиционните проекти със съществените изисквания към строежите при спазване изискванията на действащата нормативна уредба и комплексен доклад за оценка на съответствието по чл.142, ал. 6 т. 2 ЗУТ, за всеки един от подобектите, включени в първа фаза на Национална система за управление на водите в реално време. Това предполага изготвените инвестиционните проекти да бъдат разделени на териториален принцип – населено място, община и област в която се разполагат, с отделен доклад за оценка на съответствието със съществените изисквания към строежите. Инвестиционният проект за всеки отделен обект ще бъде одобрен от съответната общинска администрация. При този начин на действие, в зависимост от характеристиките, значимостта, сложността и рисковете, при експлоатация на строежите, отделните обекти ще бъдат категоризирани различно. Ще се оформят 12 отделни проектни документации, като всяка една от тях трябва да премине съответните съгласувателни процедури и впоследствие да бъде одобрена от Главния архитект на съответната общинска администрация, което ще доведе до значително усложняване процедурите и съответно до забавяне на началото на предвидените за изпълнение строително – монтажни работи;
2. На основание чл. 137, ал. 1, буква „л“ ЗУТ, обект “Създаване на Система за управление на водите в басейна на река Искър (СУВ-БРИ) - първа фаза на Национална система за управление на водите в реално време (НСУВРВ)”, финансиран по оперативна програма „Околна среда 2014-2020 г.“ да бъде определен като строеж първа категория, с национално значение, определен с акт на Министерски съвет на Република България.

И двата предложени подхода имат своята законова и нормативно-правна обосновка, като определеният подход ще определи рамката за реализиране не само на първи етап, а в последствие на цялостния проект за Национална система за управление на водите в реално време (НСУВРВ)” финансиран по оперативна програма „Околна среда 2014-2020 г.“

Предвид значимостта на проекта, за създаване на национална система за управление на водите, времетраенето на законовата процедура за одобряването на изготвените инвестиционни проекти и издаване на разрешение за строеж е от определящо значение, което при втори вариант на действие, ще бъде скъсено значително. След приключване на изпълнението на СМР, при изпълнение на процедурите за въвеждане на строежа в експлоатация с една държавна приемателна комисия, в необходимия присъствен състав, срокът за получаване на Разрешение за ползване, също ще бъде скъсен значително.

След изграждане и внедряване на Системата за управление на водите за басейна за река Искър следва да започне пилотната му експлоатация в реално време. Чрез сформиране на аналитично и техническо звено за обслужване на системата ще се осигурява непрекъсната връзка с наблюдателните подсистеми, партньорите и своите диспечерски подсистеми; обработка и анализ на информацията, симулации и прогнози; ще подпомага вземането на решения и управлява язовирите в реално време; ще осигурява автоматизиран достъп до информацията и ще разпространява предупреждения при извънредни ситуации, наводнения и недостиг на вода.

Предвид, че при изпълнението на проекта вече е генерирано закъснение, дължащо се на почти 3-годишно обжалване на процедурата по възлагане на обществена поръчка, включваща основните дейности, считаме че обект „Създаване на Система за управление на водите в басейна на река Искър (СУВ-БРИ), като първа фаза на Национална система за управление на водите в реално време (НСУВРВ)”, следва да бъде определен за строеж първа категория, „обект с национално значение“, съгласно § 5, т. 62 от Допълнителните разпоредби на Закона за устройство на територията.

Статутът на обекта, като „обект с национално значение“ ще позволи да бъдат значително съкратени сроковете за провеждане на необходимите административни процедури, свързани с реализацията на проекта. Също така ще бъдат съкратени и процедурите по одобряване на инвестиционните проекти, издаване на разрешение за строеж, както и съкратени сроковете по обжалване на издадените актове (чл. 215, ал. 4 от ЗУТ).

Съкращаването на сроковете ще позволи на Министерство на околната среда и водите да реализира проекта в срок, с което ще бъде изпълнена заложената мярка в Плана за управление на риска от наводнения в „Дунавски район“ за басейново управление и в Програмата за управление на правителството на Република България за периода 2017-2021 г.

Предложеният проект на акт не води до въздействие върху държавния бюджет, поради което е приложена финансова обосновка по Приложение № 2.2. към чл. 35, ал. 1, т. 4, б. „б“ от УПМСНА. За приемането на проекта на акт не са необходими допълнителни разходи, трансфери и други плащания.

По проекта на решение не е изготвена справка за съответствие с европейското право, тъй като не се предлага хармонизация на регламентирана материя с актове на Европейския съюз.

Проектът на решение е съгласуван по реда на чл. 32, ал. 1 от УПМСНА, като получените становища са отразени в приложената таблица.

УВАЖАЕМИ ГОСПОДИН МИНИСТЪР-ПРЕДСЕДАТЕЛ, УВАЖАЕМИ ДАМИ И ГОСПОДА МИНИСТРИ,

Предвид гореизложеното и на основание на чл. 8, ал. 3 от Устройствения правилник на Министерския съвет и на неговата администрация и § 5, т. 62 от Допълнителните разпоредби на Закона за устройство на територията,

**ПРЕДЛАГАМ:**

Министерският съвет да приеме предложения проект на Решение на Министерския съвет за определяне на обект: „Създаване на Система за управление на водите в басейна на река Искър (СУВ-БРИ), като първа фаза на Национална система за управление на водите в реално време (НСУВРВ)”, за строеж първа категория, обект с национално значение.

Приложение:

1. Проект на Решение на Министерския съвет;
2. Финансова обосновка;
3. Съобщение до средствата за масово осведомяване

**ЕМИЛ ДИМИТРОВ**

**Министър на околната среда и водите**